Britse magte het die Kaap die Goeie Hoop in 1806 van die Bataafse Regering verower. Die argeologiese ondersoek na die Slag van Blaauwberg is gerig op die identifikasie van die strategiese gebruik van die landskap deur beide kante met die fokus op spesifieke geografiese areas. Metaalverklikkeropnames en die kartering van argeologiese materiaal het die onderskeie gevegsposisies in die gerekonstrueerde geskiedkundige omgewing opgeklaar. ’n Ontleding van die artefakte het insig gebied in hul gebruik en die strategieë wat beide gevegsmagte gevolg het. In die geheel gesien, belig die getuienis die gebruik van die landskap en hoe dit die verloop van die geveg beïnvloed het. Hierdie unieke meervlakkige studie van ’n Suid-Afrikaanse slagveld en sy materiële kultuurrekord werp nuwe lig op die 1806-veldslag en sodoende word bestaande historiese interpretasies aangevul en verfyn. Dit verken metodologiese kwessies en benaderings wat kritiek is vir die domein van slagveldargeologie in Suid-Afrika waar ’n groot aantal gevegsterreine nog argeologies ondersoek moet word.